LV Eiropas Savienības Oficiālais Vēstnesis C 148/20

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 148/11

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“MELA DI VALTELLINA”

EK Nr.: IT-PGI-0005-0574-28.11.2006

AĢIN ( X ) ACVN ( )

1. Nosaukums:

“Mela di Valtellina”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids (kā II pielikumā):

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

“Mela di Valtellina” ražošanai izmanto šādu šķirņu ābolus: “RED DELICIOUS”, “GOLDEN DELICIOUS” un “GALA”. Produktu laižot tirgū, tam jābūt ar šādām īpašībām. “RED DELICIOUS”: miza bieza, vaska kārtiņa plāna, mizas krāsa koši sarkana, spīdīga, virskrāsa sedz vairāk nekā 80 % augļa virsas, miza gluda, bez rūsinājuma un tauku kārtiņas, izturīga pret mehānisku iedarbību. Auglim ir iegarena nošķelta konusa forma, tas ir piecdaivains un šķērsgriezumā izskatās kā piecskaldnis. Augļus kalibrējot, minimālais diametrs ir 65 mm. Minimālais cukura saturs pārsniedz 10 °Brix. Mīkstums balts ar vidēji stipru vai stipru ābolu aromātu. Labi jūtama medus, jasmīnu un aprikozu smarža. Ļoti kraukšķīgs un sulīgs. Garša pārsvarā salda ar patīkamu skābenumu un vidēji stipru aromātiskumu. Nav rūgtenuma. Mīkstuma cietība nav mazāka par 5 kg/cm2. “GOLDEN DELICIOUS”: uz mizas maz vaska, auglim nogatavojoties, mizas krāsa intensīvi dzeltena, saules pusē dažreiz rozā, reizumis ar rūsinājumu, miza jūtīga pret mehānisku iedarbību. Forma sfēriska vai koniski iegarena, garengriezumā viegli ribaina. Augļus kalibrējot, minimālais diametrs ir 65 mm. Minimālais cukura saturs pārsniedz 11,5 °Brix. Mīkstums krēmbalts, tam piemīt stiprs ābolu aromāts. Cietība vidēja, mīkstums vidēji kraukšķīgs un vidēji sulīgs, gandrīz bez miltainuma. Augļi izceļas ar saldumu, vienlaikus saglabājot arī pietiekami daudz skābuma, tādējādi nodrošinot augļa svaigumu. Ābols vidēji līdz stipri aromātisks. Nav rūgtenuma. Mīkstuma cietība nav mazāka ar 5 kg/cm2. “GALA”: Miza spīdīgi sarkana, sarkanā virskrāsa sedz vismaz 30 % augļu virsas “Gala” standarta šķirnei un 65 % – uzlabotiem kloniem. Augļa forma strupi koniska, ar diezgan labi attīstītām piecām galotnes daivām. Augļus kalibrējot, minimālais diametrs ir 65 mm. Minimālais cukura saturs pārsniedz 11 °Brix. Mīkstums krēmbalts, vidēji smaržīgs. Tas ir vidēji ciets, bet ļoti sulīgs, nav miltainuma. Garša salda, maz skābenuma; patīkams, vidēji stiprs aromāts. Nav rūgtenuma. Mīkstuma cietība nav mazāka ar 5 kg/cm2. Tirdzniecībā laiž Extra un I šķiras augļus.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Ražošanas darbības jāveic noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai, u. c.:

“Mela di Valtellina” laiž tirdzniecībā iesaiņotus gofrētās kartona kārbās, uz kartona paplātēm, izbīdāmās kastēs (traypak), koka kastēs, daudzkārt izmantojamās plastmasas kastēs un pa vairākiem augļiem iesaiņotus aizzīmogotos iesaiņojumos (paplātes, kartona kārbas, maisi).

3.7. Īpaši noteikumi marķēšanai:

Norādei ““Mela di Valtellina” Indicazione Geografica Protetta” (vai saīsināti IGP) uz aizzīmogotajiem iesaiņojumiem vai atsevišķiem augļiem jābūt skaidrai un labi salasāmai, tajā lietotajiem burtiem jābūt lielākiem par burtiem, kas lietoti jebkurā citā norādē. Vismaz 70 % no iesaiņojumā esošajiem augļiem jābūt ar marķējumu. Ja augļi nav marķēti, jāizmanto slēgts un aizzīmogots iesaiņojums. Logotipu veido norāde ““Mela di Valtellina” Indicazione Geografica Protetta”. Marķējumā izmantojamās krāsas ir šādas: sarkans (Pantone Red 032), zaļš (Pantone 355) un melns (100 %). Marķējumam jāizmanto Futura Bold burtu garnitūra.

4. Precīza ģeogrāfiskā apgabala definīcija:

“Mela di Valtellina” ražošanas apgabalā ietilpst šādu Sondrio provinces pašvaldību teritorijas: Albosaggia, Andalo Valtellino, Ardenno, Berbenno di Valtellina, Bianzone, Buglio in Monte, Caiolo, Castello dell′Acqua, Castione Andevenno, Cedrasco, Cercino, Chiavenna, Chiuro, Cino, Civo, Colorina, Cosio Valtellino, Dazio, Delebio, Dubino, Faedo Valtellino, Forcola, Fusine, Gordona, Grosio, Grosotto, Lovero, Mantello, Mazzo di Valtellina, Menarola, Mese, Mello, Montagna in Valtellina, Morbegno, Novate Mezzola, Piateda, Piantedo, Piuro, Poggiridenti, Ponte in Valtellina, Postalesio, Prata Camportaccio, Rogolo, Samolaco, San Giacomo Filippo, Sernio, Sondalo, Sondrio, Spriana, Talamona, Teglio, Tirano, Torre di Santa Maria, Tovo di Sant′Agata, Traona, Tresivio, Verceia, Vervio, Villa di Chiavenna un Villa di Tirano.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

“Mela di Valtellina” ražošanas apgabala galvenā īpatnība ir Valtellina ielejas ļoti labvēlīgā orientācija pret debess pusēm. Ieleja ir pavērsta gan pret austrumiem, gan rietumiem; no ziemeļiem to aizsargā Alpi Retiche kalni un no dienvidiem – Prealpi Orobie. Klimats ielejā ir ļoti maigs, tam raksturīgi īpaši aerācijas apstākļi, ko nodrošina fēns – sauss un silts vējš, kurš paaugstina gaisa temperatūru un samazina tā mitrumu. Ieleja plešas 200 līdz 900 m augstumā virs jūras līmeņa, tāpēc augļu dārzi saņem labu apgaismojumu un aerāciju. Dārzi izvietoti galvenokārt uz aluviālas izcelsmes koniskiem pauguriem, kam raksturīga rupjdrupataina, ūdenscaurlaidīga augsnes struktūra, kur neveidojas stāvoši ūdeņi, un augsnes reakcija ir paskāba vai skāba.

5.2. Produkta specifika:

Apkopojot organoleptiskā vērtējuma rezultātus, noskaidrojās, ka visu triju nosaukuma “Mela di Valtellina” ābolu šķirņu kopējās īpašības ir ciets, kompakts, kraukšķīgs un smaržīgs mīkstums. Konkrēti:

— šķirnei “Gala” ir vidēji kompakts un ļoti sulīgs mīkstums bez miltainuma. Garša salda, maz skābenuma, nav rūgtenuma; patīkams, vidēji stiprs aromāts.

— “Golden Delicious” izceļas ar vidēji cietu augļa mīkstumu, vidēju kraukšķīgumu un sulīgumu, tam nemaz nav miltainuma. Mīkstums salds un ļoti aromātisks.

— “Red Delicious” šķirnes āboli ir ļoti smaržīgi ar medus, jasmīna un aprikožu smaržas niansēm. Mīkstums ir ļoti ciets, kraukšķīgs un sulīgs; aromāts vidēji stiprs.

Turklāt augļiem piemīt tādas īpašības kā ļoti košs krāsojums un iegarena, ļoti pievilcīga forma; šīs īpašības vēl pastiprina labie saules apgaismojuma apstākļi, kas atkarīgi no 4. punktā aprakstītās Valtellina ielejas orientācijas pret debess pusēm.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

“Mela di Valtellina” labā slava izplatījusies kopš gadiem pēc Otrā Pasaules kara, un augusi, pateicoties dažādo dārzkopības kooperatīvu ieguldījumam, kuri sadarbībā ar universitāšu pētnieciskajiem institūtiem, kas specializējušies ābeļu kultūrā, attīstījuši ābeļu audzēšanas nozari Valtelīnā. Jau 1968. gadā Ponte in Valtellina pašvaldībā ar Itālijas dārzkopju apvienības atbalstu notika “otrais Itālijas kalnu augļkopju kongress”, kuram 1983. gadā sekoja “šķirņu atlases un kalnu augļkopības atjaunotnes kongress”.

Ābeļu kultūrā ievēro konkrētus tradicionālus un nostiprinājušos audzēšanas paņēmienus; šos paņēmienus lieto profesionālajā ābeļu audzēšanā, kas gadu gaitā un attīstoties ābeļu kultūrai, kļuvusi par vienu no ielejas ekonomikas balstiem; ar šo kultūru saistītas daudzas ekonomiskās darbības nozares: lauksaimniecības mehanizācija, apūdeņošanas iekārtu būvniecība, tehnisko līdzekļu sagāde, tirdzniecības pakalpojumi, iesaiņošana, transports utt. Valtelīnas ābolu audzēšanas nozares prestižs ir ļāvis piesaistīt arī ievērojamus ieguldījumus: piemēram, lauksaimnieciskās apvienības Sponda Soliva apūdeņošanas sistēmu, kas radīta pagājušā gadsimta 70. gados un ar ko apūdeņo 2 000 ha lielu platību, finansē ar aizdevumiem, kurus pārvalda Eiropas Savienības fonds ELVGF.

Vairāku desmitgadu laikā patērētāju vidū šie augļi kļuvuši arvien iecienītāki, un iemesls tam ir ražošanas apgabala īpašības. Ielejas nogāžu orientācija – tās pavērstas gan pret austrumiem, gan rietumiem – ir parādība, kas nav sastopama nekur citur Alpu augļkopības apgabalos, un nodrošina ļoti bagātīgu saules apgaismojumu, kas veicina 3.2. punktā aprakstīto augļa mizas īpašību attīstību. Šādas reljefa īpatnības, kas nodrošina šai teritorijai ļoti augstas kvalitātes saules apgaismojumu, apvienojumā ar ievērojamām diennakts temperatūras svārstībām, irdenām augsnēm bez stāvošiem ūdeņiem un līdzsvarotu nokrišņu režīmu, kas ir par iemeslu mitrā un sausā perioda cikliskai maiņai, attiecīgi ietekmējot ābolu mizas stāvokli, rada āboliem optimālus nogatavošanās apstākļus – augļiem saglabājas ciets un kraukšķīgs mīkstums un iegarenāka un ribaina forma.

Minētās trīs ābeļu šķirnes, uz kurām attiecina šo ģeogrāfisko nosaukumu, Valtelīnas ielejā dod vislabākās kvalitātes ābolus. Tas izskaidrojams ar to, ka šīs trīs šķirnes pakāpeniski izpelnījās patērētāju un audzētāju interesi, jo, atsaucīgi izmantojot teritorijas īpatnības un pateicoties cilvēkfaktoriem, tās izrādījās piemērotākas izkopšanai nekā jebkuras citas ābolu šķirnes.

Teritorijas specifiskums un cilvēka prasme, kas gadu gaitā spēja saglabāt nemainīgus audzēšanas agrotehniskos paņēmienus, ievērojot ieleju un kalnu vides aizsardzību, kā arī audzētāju nodoms, saskaņā ar kuru tie kopš 80. gadiem vēlējās iepazīstināt patērētājus ar ābolu kvalitāti, apliecinot to Valtelīnas izcelsmi ar skaidrām norādēm uz iesaiņojumiem tirgus vajadzībām, veicināja šā produkta izplatību gan Itālijas, gan arī ārvalstu patērētāju vidū. To apstiprina fakts, ka “Mela di Valtellina” pārdod modernajos tirdzniecības punktos un specializētos veikalos, kur šos ābolus tirgo kā augstākā labuma produktus. Reģistrētā vidējā cena 1968. gadā par kilogramu “Golden” ābolu bija 85 liras un par “Red” – 80 liru, bet 1974. gadā šīs cenas cēlās un bija attiecīgi 105 liras un 110 liru. Dažus gadus vēlāk – 1979. gadā – cenas jau bija pieaugušas trīskārt un sasniedza 330 liras par kilogramu “Golden” ābolu un 420 liru par kilogramu “Red” ābolu; turpmākās desmitgades laikā ābolu vidējās cenas turpināja celties un 1987. gadā sasniedza attiecīgi 680 un 830 liru. Kopš 1996. gada cenas lēnām turpināja celties un 2006. gadā kilograms “Golden” ābolu maksāja 0,31 euro, bet kilograms “Red” un “Gala” ābolu – 0,37 euro. Vidēji iepriekš minēto triju šķirņu ābolu cenas par 10 % pārsniedza šo pašu šķirņu citur Itālijā audzēto ābolu vidējās cenas.

Atsauce uz specifikācijas publikāciju:

Valdība ir uzsākusi valsts iebildumu procedūru, AĢIN “Mela di Valtellina” atzīšanas pieteikumu 2005. gada 21. novembrī publicējot Gazzetta Ufficiale della Repubblica Italiana (Itālijas Republikas oficiālais vēstnesis) 271. numurā.

Ražošanas specifikācijas konsolidētais teksts ir pieejams:

— šādā tīmekļa vietnē: www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop%20Igp%20e%20Stg vai: